b"\n_START_ARTICLE_\nPalace of Placentia\n_START_SECTION_\nHistorie\n_START_PARAGRAPH_\nHertug Humphrey var regent i Henrik VIs regjeringstid, og bygde palasset under navnet Bella Court. I 1447 falt han i un\xc3\xa5de hos dronning Margaret av Anjou, og ble arrestert for h\xc3\xb8yforr\xc3\xa6deri. Han d\xc3\xb8de i fengsel, og Margaret tok over Bella Court. Hun gav det navnet Palace of Placentia, ogs\xc3\xa5 skrevet Palace of Pleasaunce._NEWLINE_Henrik VII bygde om palasset med en utforming basert rundt tre store g\xc3\xa5rdsplasser, mellom 1498 og 1504._NEWLINE_I de neste to \xc3\xa5rhundre var palasset den viktigste kongelige residensen. Henrik VIII ble f\xc3\xb8dt der i 1491, og han tilbrakte mye av sin tid der. Hans f\xc3\xb8rste datter Mary ble f\xc3\xb8dt der i 1516, hans andre datter Elizabeth i 1533 og i 1540 giftet han seg med Anna av Kleve i palasset. Et tre i Greenwich Park er kjent som \xc2\xabDronning Elizabeths eik\xc2\xbb, og det sies at hun som barn lekte i dette treet._NEWLINE_B\xc3\xa5de Maria I og Elizabeth I levde der en tid, men under Jakob I og Karl I ble Queen's House reist s\xc3\xb8r for palasset og tok over dets rolle. Under den engelske borgerkrig forfalt palasset, og det fungerte en tid som kjeksfabrikk og krigsfangeleir. I 1660 bestemte Karl II seg for \xc3\xa5 gjenoppbygge det, og leide inn John Webb som arkitekt for et nytt King's House. Bare den \xc3\xb8stlige delen av det som n\xc3\xa5 er King Charles-fl\xc3\xb8yen ble ferdigstilt, og denne ble aldri tatt i bruk som kongelig residens. Det meste av palasset ble revet, og tomten stod tom inntil byggingen av sykehuset begynte. _NEWLINE_Under byggearbeid i 2005 ble det oppdaget levninger fra Tudortiden som til da hadde v\xc3\xa6rt ukjente. En full arkeologisk utgravning ble fullf\xc3\xb8rt i januar 2006, og man fant da Tudorkapellet og et sakristi med flislagt gulv. Dette hadde overlevd fordi det ikke ble revet sammen med resten av palasset, og senere hadde det blitt omgjort til et hus for sykehusets skattmester."